Forslag til RÅDETS FORORDNING RÅDETS FORORDNING om indførelse af en endelig antidumpingtold på importen af visse magnetplader (3,5" disketter) med oprindelse i Japan og Folkerepublikken Kina og om afslutning af proceduren vedrørende importen af 3,5" disketter med oprindelse i Taiwan

(forelagt af Kommissionen)

BEGRUNDELSE

Vedlagt følger et forslag til Rådets forordning om at opretholde antidumpingtolden på importen af visse magnetplader (3,5" disketter) med oprindelse i Japan og Folkerepublikken Kina og om at lade foranstaltningerne vedrørende import af varer med oprindelse i Taiwan udløbe.

Den fornyede undersøgelse vedrørende antidumpingforanstaltningerne for importen af 3,5" disketter med oprindelse i Japan, Taiwan og Folkerepublikken Kina blev indledt den 21. oktober 1998 i henhold til artikel 11, stk. 2, i Rådets forordning (EF) nr. 384/96. Foranstaltningerne skal i henhold til denne artikel forblive i kraft, indtil der foreligger resultater af den fornyede undersøgelse.

Forslaget om at opretholde den endelige antidumpingtold over for importen af 3,5" disketter med oprindelse i Japan og Folkerepublikken Kina er baseret på, at det er sandsynligt, at der fortsat vil finde dumping sted (og at der igen vil forekomme dumping i større mængder), og at der igen vil blive forvoldt skade.

Forslaget om at lade foranstaltningerne vedrørende importen af 3,5" disketter med oprindelse i Taiwan udløbe er baseret, at det ikke er sandsynligt, at der fortsat eller igen vil finde dumping sted i forbindelse med dette land.

De interesserede parter blev underrettet om de væsentligste kendsgerninger og betragtninger, på grundlag af hvilke Kommissionen havde til hensigt at anbefale opretholdelse af en endelig antidumpingtold over for Japan og Folkerepublikken Kina og afslutning af proceduren for Taiwans vedkommende. Efter offentliggørelsen af disse oplysninger blev der modtaget og taget hensyn til bemærkninger fra en samarbejdsvillig eksportør i Folkerepublikken Kina og fra EF-erhvervsgrenen, men det ændrede ikke ved de grundlæggende konklusioner af undersøgelsen.

Ingen brugere fremsatte ikke bemærkninger til proceduren. Efter en fornyet undersøgelse af alle de involverede parters interesser på baggrund af de modtagne bemærkninger konkluderes det, at det ikke vil få betydelige negative følgevirkninger for brugerne, hvis foranstaltningerne opretholdes over for Japan og Folkerepublikken Kina.

På baggrund af ovenstående foreslår Kommissionen, at Rådet godkender forslaget om at opretholde antidumpingtold på importen med særlige satser for selskaber fra 6,1 % til 26,7 % og en restsats på 40,9 % i Japans tilfælde, og en særlig sats for selskaber på 35,6 % og en restsats på 39,4 % i Folkerepublikken Kinas tilfælde. Kommissionen foreslår endvidere, at Rådet afslutter proceduren vedrørende Taiwan.

På grund af undersøgelsens varighed anses det for nødvendigt at begrænse foranstaltningernes gyldighed til fire år.

Forslag til

RÅDETS FORORDNING RÅDETS FORORDNING

om indførelse af en endelig antidumpingtold på importen af visse magnetplader (3,5" disketter) med oprindelse i Japan og Folkerepublikken Kina og om afslutning af proceduren vedrørende importen af 3,5" disketter med oprindelse i Taiwan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], særlig artikel 11, stk. 2,

[1] EFT L 56 af 6.3.1996, s. 1. Forordning senest ændret ved forordning (EF) nr. 2238/2000 (EFT L 257 af 11.10.2000, s. 1).

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

1. Tidligere undersøgelse, der omfattede Japan, Taiwan og Folkerepublikken Kina (i det følgende benævnt "Kina")

(1) Rådet indførte ved forordning (EØF) nr. 2861/93 [2] en endelig antidumpingtold på importen til Fællesskabet af visse magnetplader (3,5" disketter) med oprindelse i Japan, Taiwan og Kina.

[2] EFT L 262 af 21.10.1993, s. 4. Forordning senest ændret ved forordning (EF) nr. 2537/1999 (EFT L 307 af 2.12.1999, s. 1).

2. Beslægtede undersøgelser

(2) Der er også indført endelig antidumpingtold på importen af 3,5" disketter med oprindelse i Hongkong og Republikken Korea [3] og Indonesien [4]. Foranstaltningerne vedrørende Hongkong og Republikken Korea er omfattet af en fornyet undersøgelsen, som indledtes i september 1999 [5].

[3] Forordning (EF) nr. 2199/94 (EFT L 236 af 10.9.1994, s. 2), senest ændret ved forordning (EF) nr. 2537/1999 (EFT L 307 af 2.12.1999, s. 1).

[4] Forordning (EF) nr. 1821/98 (EFT L 236 af 22.8.1998, s. 1), senest ændret ved forordning (EF) nr. 2537/1999 (EFT L 307 af 2.12.1999, s. 1).

[5] EFT C 256 af 9.9.1999, s. 3.

(3) Foranstaltningerne vedrørende Malaysia, Mexico og Amerikas Forenede Stater udløb den 14. april 2001 [6].

[6] EFT C 111 af 12.4.2001, s. 9. Meddelelse om ophør af visse antidumpingforanstaltninger.

3. Anmodning om fornyet undersøgelse

(4) Efter offentliggørelsen af meddelelsen om det forestående ophør af antidumpingforanstaltningerne for importen af 3,5" disketter med oprindelse i Japan, Taiwan og Kina [7] modtog Kommissionen i juli 1998 en anmodning om fornyet undersøgelse af disse foranstaltninger i henhold til artikel 11, stk. 2, i Rådets forordning (EF) nr. 384/96 (i det følgende benævnt "grundforordningen"). Anmodningen blev indgivet af Diskma (Committee of European Diskette Manufacturers) på vegne af producenter, hvis samlede produktion udgør en væsentlig del af produktionen i Fællesskabet af den pågældende vare.

[7] EFT C 123 af 22.4.1998, s. 5.

(5) Anmodningen blev indgivet, fordi der sandsynligvis fortsat eller igen ville finde dumping sted og blive forvoldt EF-erhvervsgrenen skade, hvis foranstaltningerne udløb. Efter at Kommissionen efter høring af Det Rådgivende Udvalg havde fastslået, at der forelå tilstrækkelige beviser til at begrunde indledningen af en fornyet undersøgelse, iværksatte den en sådan undersøgelse [8] i henhold til artikel 11, stk. 2, i grundforordningen.

[8] EFT C 322 af 21.10.1998, s. 4.

4. Undersøgelse

(6) Kommissionen underrettede officielt de fem EF-producenter, som støttede anmodningen, de eksporterende producenter og importører, som den vidste var berørt af sagen, samt repræsentanterne for eksportlandene om indledningen af undersøgelsen og gav de berørte parter lejlighed til at tilkendegive deres synspunkter skriftligt og til at anmode om at blive hørt.

(7) Kommissionen sendte spørgeskemaer til de parter, som den vidste var berørt af sagen, og modtog fuldstændige besvarelser fra to EF-producenter, en taiwansk eksporterende producent og en kinesisk producent, dennes forbundne eksportør i Hongkong og forbundne importør i Det Forenede Kongerige.

(8) Kommissionen sendte også spørgeskemaer til et stort antal økonomiske aktører, som den mente selv var eller repræsenterede købere og importører af 3,5" disketter i Fællesskabet.

(9) Kommissionen indhentede og efterprøvede alle oplysninger, som den anså for nødvendige med henblik på at fastslå, om det var sandsynligt, at der fortsat eller igen ville forekomme dumping og skade, og om det ville stride imod Fællesskabets interesser at opretholde foranstaltninger. Der blev aflagt kontrolbesøg hos følgende selskaber:

Eksporterende producenter

(a) Eksporterende producent i Taiwan

CIS Technology Inc., Taipei Hsien, Taiwan

(b) Eksporterende producent i Kina/Hongkong Hanny Zhuhai Ltd, Kowloon, Hongkong (forbundet eksportør med producenten Hanny Magnetics (Zhuhai) Ltd., Guangdong Province, Kina) og dennes forbundne importør Memtek Products Europe Ltd, Harmondsworth, Det Forenede Kongerige

EF-producenter

Computer Support Italcard s.r.l., Milano, Italien

Sentinel N.V., Bodem, Belgien

(10) Undersøgelsen af, om der er sandsynlighed for, at der fortsat eller igen vil finde dumping sted, omfattede perioden fra 1. oktober 1997 til 30. september 1998 (i det følgende benævnt "undersøgelsesperioden"). Undersøgelsen af situationen på EF's marked for 3,5" disketter omfattede perioden fra 1994 til udgangen af undersøgelsesperioden (i det følgende benævnt "den betragtede periode").

(11) Alle berørte parter blev underrettet om de væsentligste kendsgerninger og betragtninger, på grundlag af hvilke det var hensigten at anbefale opretholdelse af de eksisterende foranstaltninger for Japan og Kina og afslutning af procedure for Taiwans vedkommende. Kommissionen modtog redegørelser fra to interesserede parter efter offentliggørelsen af disse oplysninger. De pågældende parters bemærkninger blev gennemgået, og resultaterne blev i påkommende tilfælde ændret i overensstemmelse dermed.

B. DEN PÅGÆLDENDE VARE OG SAMME VARE

1. Den pågældende vare

(12) Den pågældende vare er 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover.

(13) De pågældende 3,5" disketter findes i forskellige typer afhængigt af flere faktorer, bl.a. lagringskapacitet, formatering, certificeringsniveau (en foranstaltning til afprøvning af mikrodiskettens ydeevne) og markedsføringsmetode, dvs. om de sælges som mærkevare (sædvanligvis i æsker med 10) eller som massevare. Selv om der findes flere typer 3,5" disketter, var der ikke nogen betydelige forskelle i deres grundlæggende fysiske egenskaber og teknologi, og de var alle i vid udstrækning ombyttelige indbyrdes. På dette grundlag anses 3,5" disketter som defineret i ovenstående for at være en og samme vare.

2. Samme vare

(14) De forskellige typer 3,5" disketter som defineret i ovenstående, der fremstilles og sælges i Fællesskabet eller fremstilles i de berørte lande og eksporteres til Fællesskabet, benytter samme grundlæggende teknologi, er alle ens med hensyn til de grundlæggende fysiske egenskaber og teknologi og kan i vid udstrækning erstatte hinanden. Alle disse 3,5" disketter må derfor anses for at være samme vare som omhandlet i artikel 1, stk. 4, i grundforordningen.

C. SANDSYNLIGHED FOR FORTSAT DUMPING

1. Indledende bemærkninger

(15) Importen fra de berørte lande i undersøgelsesperioden udgør kun en lille del af de mængder, der eksporteredes i den oprindelige undersøgelsesperiode (1. april 1990 - 31. marts 1991), dvs. ca. 10 % i Kinas og Taiwans tilfælde og under 1 % i Japans tilfælde.

2. Japan

(16) Tre af de fem selskaber, der er nævnt i anmodningen om en fornyet undersøgelse, fremførte, at de ikke længere fremstiller eller sælger den pågældende vare til Fællesskabet. De to andre selskaber besvarede ikke Kommissionens spørgeskema, og det var således på grundlag af deres individuelle data ikke muligt at fastslå, om de solgte til dumpingpriser. For ikke at belønne manglende samarbejdsvilje blev afgørelserne vedrørende Japan derfor truffet på grundlag af de foreliggende faktiske oplysninger i overensstemmelse med artikel 18 i grundforordningen, i dette tilfælde de beviser, der blev indgivet af den anmodende part. Oplysningerne i anmodningen om en fornyet undersøgelse var således de bedste foreliggende oplysninger. Det var ikke muligt at anvende oplysningerne fra Eurostat til beregningen af dumpingens omfang, da den pågældende vare kun omfatter en del af KN-koden. I anmodningen om den fornyede undersøgelse blev dumpingmargenen fastsat på grundlag af en sammenligning af de beregnede normale værdier (produktionsomkostninger plus et rimeligt beløb for salgs-, general- og administrationsomkostninger samt fortjeneste) og beregnede eksportpriser (priserne ved levering til de første uafhængige kunder minus justeringer for importørernes omkostninger og fortjeneste). På dette grundlag og uden fradrag for antidumpingtold var dumpingmargenen mellem 5 % og 10 %.

3. Taiwan

(17) Et selskab i Taiwan besvarede spørgeskemaet. Selskabet tegnede sig alene for næsten hele eksporten af den pågældende vare til Fællesskabet i undersøgelsesperioden, som beløb sig til ca. 3 millioner enheder. Det var nødvendigt at tage hensyn til vigtige begivenheder, som havde fundet sted efter undersøgelsesperioden. I løbet af undersøgelsen ophørte selskabet med at producere 3,5" disketter og lukkede sin Storage Media Business Division. Virkningerne af dette blev anset for at være indlysende, uomtvistelige, vedvarende, de kan ikke gøres til genstand for manipulation og skyldes ikke interesserede parters forsætlige handlinger. Da det samarbejdsvillige selskab, som tegnede sig for næsten hele eksporten af 3,5" disketter til Fællesskabet i undersøgelsesperioden, er ophørt med at fremstille den pågældende vare, blev det fastslået, at det ikke havde noget formål at vurdere, om der eventuelt fortsat fandt dumping sted i undersøgelsesperioden.

4. Kina

(a) Generelt

(18) Et selskab i Kina besvarede spørgeskemaet. Selskabet tegnede sig alene for næsten hele eksporten af den pågældende vare til Fællesskabet i undersøgelsesperioden, som beløb sig til omkring to millioner enheder.

(b) Normal værdi

(19) Som i den oprindelige undersøgelse blev Taiwan foreslået som et egnet land med markedsøkonomi med henblik på fastsættelse af den normale værdi for Kina i overensstemmelse med artikel 2, stk. 7, litra a), i grundforordningen. Interesserede parter blev opfordret til at fremsætte bemærkninger til valget. Den eneste samarbejdsvillige producent fra Kina gjorde indsigelse imod, at det overhovedet var nødvendigt at vælge et referenceland, og hævdede, at den normale værdi i stedet burde beregnes på grundlag af selskabets egne produktionsomkostninger i Kina. Selskabet hævdede, at det opfyldte alle kriterierne i artikel 2, stk. 7, litra c), i grundforordningen. Kravet kunne imidlertid ikke godtages, da foranstaltninger, der er omfattet af en fornyet undersøgelse i henhold til artikel 11, stk. 2, i grundforordningen, enten skal opretholdes eller ophæves, men ikke ændres. Der blev også henvist til sandsynligheden for, at der igen ville finde dumping sted. Selskabet blev underrettet om, at det kunne fremsætte krav om markedsøkonomisk status i forbindelse med en anmodning om en fornyet undersøgelse i henhold til artikel 11, stk. 3, i grundforordningen. Selskabet afslog dette.

(20) Da der ikke blev foreslået noget alternativt referenceland, besluttede Kommissionen at anvende Taiwan som grundlag for fastsættelse af den normale værdi for Kina. Desuden blev Taiwan allerede i forbindelse med den oprindelige undersøgelse anset for at være et egnet og ikke urimeligt marked.

(21) For alle typer 3,5" disketter, som den samarbejdsvillige kinesiske eksporterende producent eksporterede, undtagen en, blev den normale værdi beregnet under henvisning til repræsentative priser på hjemmemarkedet til uafhængige kunder. For den ene type 3,5" mikrodiskette, for hvilken der ikke fandtes noget sammenligneligt salg på hjemmemarkedet i referencelandet, var det imidlertid nødvendigt at beregne den normale værdi i overensstemmelse med artikel 2, stk. 3, i grundforordningen. Den beregnede normale værdi blev fastsat på grundlag af produktionsomkostningerne til en tilsvarende type, som den samarbejdsvillige taiwanske eksporterende producent fremstillede, herunder et rimeligt beløb for salgs-, general- og administrationsomkostninger samt fortjeneste.

(c) Eksportpris

(22) Da varerne eksporteredes til en forbundet importør i Fællesskabet, blev eksportpriserne beregnet på grundlag af den pris, til hvilken den pågældende vare videresolgtes første gang til en uafhængig køber i Fællesskabet i overensstemmelse med artikel 2, stk. 9, i grundforordningen. Der blev foretaget justeringer for omkostninger, som påløb mellem import og videresalg samt for forventet fortjeneste med henblik på at fastsætte en realistisk eksportpris. Justeringerne omfattede også transport-, forsikrings-, håndterings- og ekstraomkostninger i Fællesskabet samt toldafgifter. Den forbundne importørs salgs-, general- og administrationsomkostninger i forbindelse med den pågældende vare blev fratrukket såvel som en rimelig margen for fortjeneste. Da det konstateredes, at finansieringsomkostningerne vedrørende handelen med 3,5" disketter ikke fremgik af den forbundne importørs regnskaber, blev disse omkostninger beregnet som en procent af den endelige salgspris for den pågældende vare og fratrukket i overensstemmelse hermed. Der blev også justeret for salgs- og marketingomkostningerne for et datterselskab af den forbundne importør i forbindelse med salget af den pågældende vare i Fællesskabet.

(d) Sammenligning

(23) Den normale værdi og eksportprisen blev sammenlignet for hver enkelt varetype. Der blev behørigt foretaget justeringer i overensstemmelse med artikel 2, stk. 10, i grundforordningen for forskelle i faktorer, som det blev hævdet og påvist berørte priserne og prisernes sammenlignelighed. Der blev indrømmet justeringer for forskelle i fysiske egenskaber, rabatter, transport-, forsikrings-, håndterings- og ekstraomkostninger uden for Fællesskabet samt emballeringsomkostninger. Justeringen for fysiske egenskaber afspejlede det forhold, at visse typer 3,5" disketter, som solgtes af den kinesiske eksporterende producent, var formaterede, mens de tilsvarende typer, der solgtes på det taiwanske marked, ikke havde denne egenskab.

(e) Dumpingmargen

(24) Det konstateredes, at der forelå et eksportprismønster, som var meget forskelligt for de forskellige regioner: i en medlemsstat solgtes en varemængde, som udgjorde næsten halvdelen af den samlede mængde, til uafhængige kunder til priser, som var betydeligt højere end når varerne solgtes til uafhængige kunder i alle de andre medlemsstater. Da metoden med gennemsnit i forhold til gennemsnit, der blev anvendt til beregningen af dumpingmargenen, under disse omstændigheder ikke gengav hele dumpingens omfang, blev det anset for hensigtsmæssigt, at sammenligne den vejede gennemsnitlige normale værdier pr. type med priserne for alle individuelle eksporttransaktioner til Fællesskabet i overensstemmelse med artikel 2, stk. 11, i grundforordningen.

(25) Af sammenligningen fremgik det, at der fandtes en dumpingmargen på mellem 5 og 10 %, svarende til forskellen mellem den normale værdi og eksportprisen, udtrykt i procent af cif-importprisen, frit Fællesskabet, ufortoldet.

5. Konklusion

(26) Ovenstående undersøgelsesresultater viser, at der fortsat finder dumping sted ved import af 3,5" disketter med oprindelse i Japan og Kina, selv om den importmængde, der blev lagt til grund for denne konklusion, ikke var stor. I forbindelse med Taiwan finder der ikke længere dumping sted.

D. SANDSYNLIGHEDEN FOR FORNYET DUMPING

1. Import fra Japan og Kina

(27) Importen fra Japan og Kina i den periode, som indgik i den oprindelige undersøgelse, omfattede ca. 130 mio. enheder og udgjorde tilsammen ca. 30 % af det synlige forbrug i Fællesskabet. Importen fra Japan udgjorde omkring trefjerdedele af den samlede import fra de to lande.

(28) Importen fra begge lande faldt brat, efter at der var blevet indført foranstaltninger i 1993, således at den samlet allerede i 1995 omfattede ca. 10 mio. enheder. På baggrund af konklusionen om, at der fortsat finder dumping sted i forbindelse med importen af varer med oprindelse i Japan og Kina, blev det anset for nødvendigt også at undersøge, om det er sandsynligt, at der igen vil forekomme dumping, dvs. sandsynligheden for import af større mængder varer til dumpingpriser med oprindelse i de to lande.

2. Uudnyttet produktionskapacitet i Japan og Kina

(29) To af de tre japanske selskaber, der gav sig til kende, oplyste, at de ikke længere fremstillede den pågældende vare. Det tredje japanske selskab, som fremstillede den pågældende vare, men som ikke eksporterede den til Fællesskabet i undersøgelsesperioden, hævdede, at det ikke havde nogen uudnyttet produktionskapacitet. De to andre selskaber, der er nævnt i anmodningen, besvarede overhovedet ikke spørgeskemaet. Det blev derfor antaget, at de kan have uudnyttet produktionskapacitet.

(30) For den eneste samarbejdsvillige eksporterende kinesiske producents vedkommende faldt produktionen næsten 50 % mellem 1995 og undersøgelsesperioden. Det fremgår imidlertid af beviser, at der findes en betydelig uudnyttet produktionskapacitet.

3. Priser ved salg af varer fra Japan og Kina til andre markeder i tredjelande

(31) I undersøgelsesperioden solgte den eneste samarbejdsvillige kinesiske eksporterende producent den pågældende vare til lande uden for EF til gennemsnitspriser, som lå langt under priserne til markedet i Fællesskabet. Ingen japanske eksporterende producenter indsendte oplysninger i så henseende.

4. Sandsynlige virkninger af en ophævelse af foranstaltningerne for Japan og Kina

(32) Som angivet ovenfor er dumpingberegningerne baseret på forholdsvis lave eksportmængder til Fællesskabet. Det er rimeligt at antage, at foranstaltningernes bortfald vil føre til lavere priser for japanske og kinesiske disketter, leveret til endelige kunder, med det resultat, at mængderne sandsynligvis vil stige.

(33) Der var kun en ringe grad af samarbejde fra japansk side i forbindelse med den oprindelige undersøgelse og denne fornyede undersøgelse. Som nævnt i betragtning 16 besvarede to selskaber, som blev kontaktet, overhovedet ikke spørgeskemaet, selv om de stadig er aktive på markedet for 3,5" disketter. Under disse omstændigheder konkluderedes det på grundlag af artikel 18 i grundforordningen, at der sandsynligvis findes en uudnyttet produktionskapacitet, som vil kunne blive anvendt, hvis antidumpingforanstaltningerne udløber. På dette grundlag er der sandsynlighed for en betydelig eksport til dumpingpriser.

(34) Da der findes en omfattende uudnyttet produktionskapacitet i Kina, og de gennemsnitlige eksportpriser til lande uden for EU i undersøgelsesperioden var meget lavere end priserne på markedet i Fællesskabet, kan det forventes, at en stor del af de varer, der i øjeblikket sælges på hjemmemarkedet eller eksporteres til lande uden for EF, vil blive omdirigeret til markedet i Fællesskabet til dumpingpriser, hvis foranstaltningerne ophæves.

5. Sandsynlige virkninger af en ophævelse af foranstaltningerne for Taiwan

(35) Da det eneste selskab, som tegnede sig for næsten hele eksporten af den pågældende vare til Fællesskabet i undersøgelsesperioden, ikke længere fremstiller 3,5" disketter, er det ikke sandsynligt, at der igen vil finde dumping sted i forbindelse med dette selskab.

(36) EF-erhvervsgrenen hævdede, at to andre taiwanske producenter af disketter stadig er aktive på markedet, og at disse to selskaber, som ikke udviste samarbejdsvilje i forbindelse med undersøgelsen, kunne eksportere store mængder 3,5" disketter til dumpingpriser, hvis foranstaltningerne blev ophævet for Taiwan.

(37) Påstanden blev afvist, da der ikke på noget tidspunkt forelå bevis for, at disse to ikke-samarbejdsvillige selskaber skulle have eksporteret 3,5" disketter til Fællesskabet i undersøgelsesperioden eller i andre senere perioder. Da det kan fastslås, at den pågældende vare udelukkende blev eksporteret til Fællesskabet i senere perioder af den taiwanske samarbejdsvillige producent, som har indstillet produktionen, er det også muligt at fastslå, at alle dumpingaktiviteter vedrørende 3,5" disketter er ophørt. Desuden har det største af de to selskaber, som EF-erhvervsgrenen nævner, oprettet et datterselskab i Fællesskabet, som det ejer helt, og som fremstiller 3,5" disketter, og det har derfor kun ringe eller slet ingen grund til at genoptage sin eksport af den pågældende vare til Fællesskabet.

6. Konklusioner

(38) Undersøgelsen viste, at den pågældende vare stadig eksporteres fra Japan og Kina til dumpingpriser. Der er ikke noget tegn på, at dette vil ændre sig, hvis foranstaltningerne ophæves. Desuden konstateredes det, at dumpingimporten, som i øjeblikket ikke er særlig omfattende, sandsynligvis vil stige betydeligt, hvis foranstaltningerne ophæves, fordi en ophævelse af foranstaltningerne og den omfattende uudnyttede kapacitet sikkert vil resultere i lavere videresalgspriser, stigende salg og markedsandele. Det konkluderedes derfor, at hvis foranstaltningerne ophæves, vil der fortsat blive importeret varer med oprindelse i Japan og Kina til dumpingpriser, og det er også sandsynligt, at dumpingimporten vil stige til betydelige mængder.

(39) Da der ikke forekommer nogen dumpingimport i forbindelse med Taiwan, anses det forhold alene, at der findes to andre producenter af den pågældende vare, ikke for at være tilstrækkeligt til at medføre, at de pågældende to taiwanske producenter sandsynligvis vil begynde at eksportere til Fællesskabet til dumpingpriser. Det konkluderedes derfor, at der på nuværende tidspunkt ikke en nogen alvorlig fare for, at der igen vil finde dumping sted i forbindelse med Taiwan.

E. DEFINITION AF EF-ERHVERVSGRENEN

(40) I Fællesskabet fremstilles 3,5" disketter af:

- to EF-producenter, som samarbejdede fuldt ud med Kommissionen i forbindelse med undersøgelsen

- tre andre producenter, som støttede anmodningen

- andre økonomiske aktører, der er forretningsmæssigt forbundet med japanske, taiwanske og kinesiske eksportører.

(41) Som det var tilfældet i tidligere undersøgelser, blev det fastslået, at vurderingen af situationen for EF-erhvervsgrenen ville blive forvrænget, hvis de EF-producenter, der er forretningsmæssigt forbundet med producenter fra lande, som var involveret i tidligere undersøgelser og som ifølge det foreliggende solgte den pågældende vare til dumpingpriser og forvoldte den anmodende part væsentlig skade, ikke blev holdt uden for definitionen af "produktionen i Fællesskabet". Derfor blev de økonomiske aktører, der er forretningsmæssigt forbundet med producenter i de pågældende lande, holdt uden for definitionen af "produktionen i Fællesskabet".

(42) De to samarbejdsvillige EF-producenters produktion og produktionen hos de tre andre producenter, som støtter klagen, udgør derfor produktionen i Fællesskabet som omhandlet i artikel 4, stk. 1, i grundforordningen.

(43) I løbet af undersøgelsen blev der modtaget en redegørelse fra den kinesiske eksporterende producent, som hævdede, at de varer, som de to samarbejdsvillige EF-producenter fremstillede, ikke opfyldte Fællesskabets egne oprindelsesregler som omhandlet i artikel 24 i EF-toldkodeksen [9] og yderligere udviklet ved bestemmelserne i forordning (EF) nr. 12/97 [10] og derfor ikke kunne medtages i "produktionen i Fællesskabet".

[9] Rådets forordning (EØF) nr. 2913/92 (EFT L 302 af 19.10.1992, s. 1.).

[10] EFT L 9 af 13.1.1997, s.1, navnlig s. 35.

(44) Denne påstand blev afvist, fordi undersøgelsen viste, at de 3,5" disketter, som EF-erhvervsgrenen fremstiller, fortrinsvis fremstilles af komponenter, som kommer fra Fællesskabet. Desuden føjer EF-erhvervsgrenen en betydelig værditilvækst til i fabrikationsprocessen, deres hovedsæder og forsknings- og udviklingscentre ligger alle i Fællesskabet, og de 3,5 disketter, som de fremstiller, har oprindelse i Fællesskabet i overensstemmelse med EF-toldkodeksen.

(45) På grundlag af ovenstående og da de samarbejdsvillige EF-producenter tegner sig for en væsentlig del, i dette tilfælde over 75 %, af produktionen i Fællesskabet, anses de for at udgøre EF-erhvervsgrenen som omhandlet i artikel 4, stk. 1, og artikel 5, stk. 4, i grundforordningen. De benævnes herefter som "EF-erhvervsgrenen".

F. MARKEDET FOR 3,5" DISKETTER I FÆLLESSKABET

1. Generelt

(46) Markedet for 3,5" disketter er et højt udviklet marked og for øjeblikket kendetegnet ved, at efterspørgslen langsomt falder. Andre produkter som Zip( disketter, andre højkapacitets mikrodisketter som HiFD og optisk-magnetiske lagringsmedier og navnlig optiske lagringsmedier som CD-ROM er gradvis ved at indtage den del af markedet, der holdes af 3,5" disketter. Men i betragtning af det omfattende grundlag af PC'er med 3,5" mikrodiskettedrev, er det klart, at der fortsat vil være et behov for disse disketter i Fællesskabet. Endvidere fortsætter de fleste pc-fabrikanter ifølge nyere undersøgelser med at inkorporere 3,5" disketter i basiskonfigurationen i deres maskiner. Det anslås, at der ved år 202 vil være 38 mio. diskettedrev i Fællesskabet. Der vil således fortsat være et vigtigt marked for mikrodisketter i Fællesskabet.

2. Forbruget af 3,5" disketter på markedet i Fællesskabet

(47) Tallene for forbruget i Fællesskabet er baseret på oplysninger i anmodningen, efterprøvede produktions- og salgstal fra EF-erhvervsgrenen og importmængder fra Eurostat. Dette gav mulighed for en rimelig vurdering af forbruget af den pågældende vare i Fællesskabet. På dette grundlag var der et fald i det samlede forbrug i Fællesskabet i den undersøgte periode fra 1400 mio. enheder i 1994 til 1300 mio. enheder i 1995, 1100 mio. enheder i 1996, 1000 mio. enheder i 1997 og til 900 mio. enheder i undersøgelsesperioden, dvs. et fald på 36 % i hele perioden.

3. Importen fra de berørte lande

(a) Generelt

(48) Da konklusionen angående Taiwan var, at det ikke er sandsynligt, at der fortsat eller igen vil forekomme dumping i fremtiden, blev spørgsmålet om fortsat eller fornyet skade i forbindelse med import af varer fra dette land ikke undersøgt.

(b) Omfang, markedsandel og priser vedrørende importen fra Japan og Kina

(49) På grund af manglende samarbejdsvilje var det nødvendigt at anvende oplysninger fra Eurostat til vurderingen af importmængderne. Som nævnt udgør den pågældende vare kun en del af en KN-kode, og det var nødvendigt at basere vurderingen på detaljerede toldoplysninger.

(50) Importen fra Japan og Kina faldt i hele den undersøgte periode fra 11 mio. enheder i 1995 til 2,6 mio. enheder i undersøgelsesperioden. Den samlede markedsandel for importen fra begge disse lande faldt fra 0,8 % i 1995 til 0,3 % i undersøgelsesperioden.

>TABELPOSITION>

(c) Import af varer med angivet oprindelse i Macao

(51) Det skal bemærkes, at 200 mio. enheder blev importeret til Fællesskabet i 1995 med angivet oprindelse i Macao. Denne handel stoppede imidlertid i 1996 efter en undersøgelse foretaget af Kommissionens afdeling for bekæmpelse af svig, som beviste, at de pågældende disketter enten var af kinesisk eller taiwansk oprindelse. Der blev derfor opkrævet antidumpingtold med tilbagevirkende kraft på denne import. [11]

[11] Jf. betragtning 15 i Kommissionens forordning (EF) nr. 1445/96 af 24. juli 1996 (EFT L 186 af 25.7.1996, s. 14) og betragtning 3 i Kommissionens afgørelse nr. 98/175/EF af 3. marts 1998 (EFT L 63 af 4.3.1998, s. 32.).

4. De eksporterende producenters prisadfærd

(52) Udviklingen i priserne på importen af 3,5" disketter fra Kina er vist i følgende skema:

>TABELPOSITION>

(53) Priserne på dumpingimporten med oprindelse i Kina blev fastlagt ved at sammenligne deres salgspriser cif fastsat som beskrevet i betragtning 23 med EF-erhvervsgrenens vejede gennemsnitlige priser ab fabrik. Sammenligningen blev foretaget for samme importerede varetyper (dvs. HD-disketter, DD-disketter, ikke i pakninger/i pakninger, certificeringsniveau, formateret eller ikke formateret). Sammenligningen viste på et vejet gennemsnitligt grundlag, at priserne på importen fra Kina var mere end 20 % lavere end EF-erhvervsgrenens salgspriser i undersøgelsesperioden.

(54) Da der ikke var nogen eksporterende producent fra Japan, som samarbejdede i forbindelse med nærværende undersøgelse, er de eneste foreliggende priser for Japan de Eurostatpriser eller prisnoteringer, der er angivet i anmodningen om fornyet undersøgelse. Prisniveauet i Eurostat lader til at være meget højt i sammenligning med importen fra Kina (0,718 ECU pr. enhed). Det skal imidlertid bemærkes, at Eurostatprisoplysningerne vedrører en gruppe varer, som også omfattede dyrere højkapacitetsdisketter, som blev holdt uden for foranstaltningernes anvendelsesområde efter en fornyet undersøgelse, som afsluttedes i 1999. Det var derfor ikke muligt at foretage en relevant sammenligning med oplysninger fra denne kilde. Hvad angår prisnoteringerne, viste de priser for japanske varer, som svarede til EF-erhvervsgrenens priser.

5. EF-erhvervsgrenens situation

(a) Produktion, kapacitet og kapacitetsudnyttelse

(55) EF-erhvervsgrenens produktion, produktionskapacitet og kapacitetsudnyttelse var følgende:

>TABELPOSITION>

(b) Salg, markedsandel og priser

(56) EF-erhvervsgrenens salg på markedet i Fællesskabet til ikke-forbundne kunder, markedsandel og priser var følgende:

>TABELPOSITION>

(57) EF-erhvervsgrenens markedsandel steg 3,7 procentpoint mellem 1994 og 1995 og yderligere 2 procentpoint mellem 1995 og 1996. Den lå derefter inden for en forholdsvis snæver ramme. Priserne faldt 53 % mellem 1994 og undersøgelsesperioden.

(c) Lagerbeholdninger

(58) Lagerbeholdninger er forholdsvis stabile tidsmæssigt, og de giver således ikke yderligere relevante oplysninger om EF-erhvervsgrenens situation.

(d) Rentabilitet, afkast af investeringer og likviditet

(59) Det konstateredes, at EF-erhvervsgrenen i hele den undersøgte periode havde registreret finansielle resultater (dvs. tab), som lå langt under den fortjeneste, der ansås for passende for erhvervsgrenen i den oprindelige undersøgelse. Niveauet for fortjeneste for 1995 er ikke til rådighed på grund af omstrukturering i industrien. Globalt forbedredes tabene fra 3,36 % i 1994 til 0,17 % i undersøgelsesperioden.

(60) Afkastet af investeringer var negativt i den undersøgte periode og har generelt ligget på linje med tendensen i rentabiliteten. Der er sket en mindre forbedring i likviditeten på linje med rentabiliteten.

(e) Beskæftigelse, lønninger og arbejdskraftens produktivitet

(61) Beskæftigelsen i EF-erhvervsgrenen faldt støt i hele den undersøgte periode fra 266 i 1994 til 132 i undersøgelsesperioden, dvs. 50 % af arbejdskraften, da erhvervsgrenen forsøgte at nedbringe omkostningerne og øge produktiviteten. Lønningerne faldt med 35 %.

(62) Beskæftigelsen var faldende på et tidspunkt, hvor EF-erhvervsgrenen øgede sin produktion. Dette indebærer, at arbejdskraftens produktivitet steg fra 695 000 enheder pr. ansat til 1 318 000 enheder pr. ansat, dvs. 89 % i den undersøgte periode.

(f) Investeringer og evne til at rejse kapital

(63) Produktionen af 3,5" disketter er meget kapitalintensiv, og produktionsanlæggene fungerer typisk alle døgnets 24 timer hele året rundt. Selv om der blev investeret 2,9 mio. ECU i 1994, 0,6 mio. ECU i 1995 og 0,3 mio. ECU i 1996, var der ikke tale om store nettoinvesteringer i industrien i de sidste to år af den undersøgte periode.

(64) Tabene i den undersøgte periode var af en sådan art, at EF-erhvervsgrenen ikke har kunnet finansiere nye investeringer i de sidste to år.

(g) EF-erhvervsgrenens eksport

(65) Eksporten lå stabilt på mellem 2 og 3 % af den samlede omsætning i den undersøgte periode.

(h) Dumpingmargenens omfang og genrejsning efter tidligere dumping

(66) Hvad angår virkningerne for EF-erhvervsgrenens situation af den konstaterede dumpingmargen i undersøgelsesperioden, skal det bemærkes, at der konstateredes ikke ubetydelige margener for Japan og Kina. EF-erhvervsgrenens situation forbedredes til en vis grad efter indførelsen af foranstaltninger, men den har endnu ikke rejst sig helt. Hvis foranstaltningerne ophæves, vil der således være betydelige følgevirkninger af den dumpingmargen, der er konstateret i nærværende undersøgelse.

6. Redegørelser fra berørte parter i Kina

(67) Ifølge en redegørelse fra en samarbejdsvillig eksporterende producent i Kina kan markedet for 3,5" disketter opdeles i to markedssegmenter, nemlig "mærkevarer" og "massevarer". Markedet for massevarer er kendetegnet ved forsyninger af 3,5" disketter i stor målestok, hvor der ikke lægges vægt på høj kvalitet. Mærkevarer er til gengæld varer, som normalt svarer til høje kvalitetskrav. Disse markedssegmenter skulle angiveligt være adskilt fra hinanden, og de burde derfor analyseres særskilt. Til belysning af dette hævdede selskabet, at salget af mærkevarer af høj kvalitet var stabilt, mens salget af massevarer af lav kvalitet havde været faldende. EF-producenterne solgte angiveligt fortrinsvis massevarer af lav kvalitet, og dette kunne forklare den væsentlige skade, de eventuelt havde lidt. Ifølge redegørelsen koncentrerede det pågældende selskab sig om at sælge mærkevarer og konkurrerede således ikke med EF-erhvervsgrenen.

(68) Påstanden om, at mærkevarer og massevarer burde undersøges særskilt, blev forkastet. Som allerede angivet er 3,5" disketter samme varer, uanset om de sælges som mærkevarer eller ej, og er med hensyn til hver enkelt type samme varer i alle henseender og indbyrdes ombyttelige. Der er en betydelig overlapning mellem den type 3,5" mikrodiskette, som de kinesiske producenter sælger, og den, som EF-producenterne sælger. De konkurrerer derfor i samme markedssegment.

(69) En anden berørt producent i Kina, som ikke samarbejdede i forbindelse med undersøgelsen, hævdede, at den skade, der påførtes EF-erhvervsgrenen, ikke skyldtes importen fra Kina, men snarere, at 3,5" disketter var et højt udviklet produkt, som ville forsvinde i løbet af de næste par år. Det blev også fremført, at den kinesiske vare var en massevare af lav kvalitet, som ikke konkurrerede med erhvervsgrenens produktion, der ifølge den pågældende var en mærkevare af høj kvalitet.

(70) Det var for det første ikke muligt at efterprøve den pågældendes påstand på grund af den manglende samarbejdsvilje. Og selv om 3,5" disketter er et højt udviklet produkt, vil faldet i forbruget finde sted over en meget længere periode end to år. Som angivet forventes det, at efterspørgslen efter 3,5" disketter fortsætter, omend med et faldende salg, og at fabrikanterne af pc'er vil fortsætte med at installere mikrodiskettedrev som standardudstyr i deres maskiner. Argumentet om, at den kinesiske vare ikke konkurrerer med produktionen i Fællesskabet, er således allerede blevet afvist.

7. Konklusioner om EF-erhvervsgrenens situation

(71) Et samlet billede af EF-erhvervsgrenens situation på grundlag af det foregående viser en industri, som stadig befinder sig i en sårbar situation trods en forbedret markedsandel og en vellykket indsats for at nedbringe produktionsomkostningerne (som faldt 51 % i den undersøgte periode). Produktionsmetoderne er blevet moderniseret, og anlæggene er nu næsten helt automatiserede for at forbedre effektiviteten, opretholde markedsandelen og maksimere fortjenesten. Trods dette har EF-erhvervsgrenen endnu ikke været i stand til at skabe en tilfredsstillende finansiel situation.

G. SANDSYNLIGHEDEN FOR FORNYET ELLER FORTSAT SKADE

(72) Det konkluderedes i afsnit D, at der både for Japan og Kina er sandsynlighed for, at der fortsat vil finde dumping sted, hvis antidumpingforanstaltningerne udløber. Det konkluderedes også, at det er sandsynligt, at der igen vil finde dumping sted, hvis foranstaltningerne udløber, da dumpingimporten vil stige betydeligt.

(73) Det blev påvist i afsnit F, at EF-erhvervsgrenen befandt sig i en sårbar situation i undersøgelsesperioden.

(74) Hvis foranstaltningerne udløber, vil dumpingimport fra Japan og Kina sandsynligvis trykke EF-erhvervsgrenens priser, som allerede er lave.

(75) Under sådanne omstændigheder vil EF-erhvervsgrenen, som allerede er tabsgivende, ikke være i stand til at konkurrere med store mængder, som sælges til så lave dumpingpriser, da prisforskellen på dette marked (mikrodisketter er et råvarelignende produkt) giver anledning til øjeblikkelig udskiftning af forsyninger og fordi EF-erhvervsgrenen allerede har gjort de nødvendige bestræbelser for at omstrukturere og allerede arbejde med meget lave omkostninger. Det er derfor sandsynligt, at EF-erhvervsgrenens finansielle situation vil blive yderligere forværret, hvilket vil rejse tvivl om dens mulighed for at overleve.

Argument fremført af en kinesisk eksporterende producent

(76) En kinesisk eksporterende producent hævdede, at omstændighederne på markedet betyder, at der sandsynligvis ikke vil forekomme skadelig dumping fra Kina igen. Det kunne ikke betale sig at foretage de nødvendige investeringer i modernisering af de eksisterende kinesiske produktionsanlæg, så de kunne producere 3,5" disketter af høj kvalitet, på grund af de nuværende tendenser på markedet, og der fandtes ikke store lagerbeholdninger, sådan som de anmodende parter hævdede. Det var derfor ikke sandsynligt, at der ville ske en betydelig stigning i importen fra Kina, hvis antidumpingforanstaltningerne udløb. For det første skal det bemærkes, at det ikke var muligt at efterprøve selskabets krav, da det ikke samarbejdede i forbindelse med undersøgelsen. Men for fuldstændighedens skyld er argumenterne alligevel blevet gennemgået. Med hensyn til argumentet om modernisering anses dette for irrelevant for spørgsmålet om fornyet skade, da det er blevet fastslået, at alle typer 3,5" disketter, også som fremstilles i Kina på nuværende tidspunkt, er samme vare som dem, der fremstilles af EF-erhvervsgrenen, og at disse varer således konkurrerer med hinanden indbyrdes.

Konklusion

(77) På baggrund af ovenstående resultater konkluderes det, at der sandsynligvis fortsat og/eller igen vil blive forvoldt EF-erhvervsgrenen skade, hvis foranstaltningerne udløber.

H. FÆLLESSKABETS INTERESSER

1. Generelle betragtninger

(78) Kommissionen undersøgte, om det ville være i Fællesskabets interesse at opretholde antidumpingforanstaltninger for 3,5" disketter. Det konstateredes, at der er sandsynlighed for, at der fortsat og/eller igen vil forekomme skadelig dumping. Det blev også undersøgt, om der er overordnede interesser imod opretholdelse af antidumpingforanstaltningerne, og der blev taget hensyn til virkningerne af tidligere told for alle de forskellige parters interesser.

(79) I den tidligere undersøgelse blev det fastslået, at det ikke var imod Fællesskabets interesser at indføre foranstaltninger. Og da denne undersøgelse iværksættes grundet foranstaltningernes forestående ophør, skal den også vise, hvilke virkninger de eksisterende foranstaltninger har navnlig for brugerne, forbrugerne og forhandlerne.

2. EF-erhvervsgrenens interesser

(80) På baggrund af konklusionerne om EF-erhvervsgrenen situation i afsnit F, navnlig udtrykt i utilfredsstillende rentabilitet, fastslår Kommissionen, at EF-erhvervsgrenen sikkert vil opleve finansiel forværring. hvis der ikke findes antidumpingforanstaltninger mod skadelig dumping.

(81) EF-erhvervsgrenen er en levedygtig industri og er i stand til at forsyne markedet med en vare, der, selv om den befinder sig på et modent udviklingstrin, er det grundlæggende oplagringsmedium for et stort antal brugere af computere. Det fastslås, at EF-erhvervsgrenen har gjort en stor indsats for at bevare en konkurrencedygtig position på markedet i Fællesskabet. Eksempler på denne indsats er følgende:

(a) holde priserne på et minimum for at bevare markedsandele

(b) gradvis udvikling mod større konsolidering

(c) lukning af fabrikationsenheder

(d) større anvendelse af moderne produktionsteknik (f.eks. øget mekanisering og computerisering)

(e) forbedringer i produktiviteten og

(f) investering i produktionen af digitale lagringsmedier

(82) Produktionen af lagringsmedier er et område af teknologisk betydning for Fællesskabet som helhed. EF-erhvervsgrenen produktionsteknologi og erfaringer med 3,5" disketter har givet og vil fortsætte med at give et grundlag for yderligere innovation i fremstillingen af andre beslægtede lagringsmedier. For EF-producenterne er fortsat levedygtighed i sektoren for mikrodisketter det økonomiske grundlag for, at de gradvis kan overgå fra fremstilling af mikrodisketter til fremstilling af andre lagringsmedier på længere sigt.

3. Ikke-forretningsmæssigt forbundne importørers/forhandleres interesser

(83) Kun en ikke-forbundet importør samarbejdede i forbindelse med undersøgelsen. Selskabet fremførte, at importen var begrænset ved den eksisterende antidumpingtold. Hvis foranstaltningerne opretholdes, vil selskabet stadig være i stand til at hente 3,5" disketter fra de berørte lande og fra andre tredjelande, herunder også lande, som ikke er omfattet af antidumpingforanstaltninger.

(84) Endvidere konkluderes det på grundlag af importørens begrænsede samarbejdsvilje i denne sag, at de gældende foranstaltninger for import af varer med oprindelse i Japan og Folkerepublikken Kina ikke havde særlig store følgevirkninger for situationen for ikke-forbundne importører og forhandlere af 3,5" disketter i Fællesskabet.

(85) Det konkluderes således, at en videreførelse af foranstaltningerne sandsynligvis ikke vil berøre situationen for ikke-forbundne importører og forhandlere af 3,5" disketter i Fællesskabet.

4. Komponentforsyningsindustriens interesser

(86) Enhver yderligere indskrænkning og/eller forværring af EF-erhvervsgrenens situation vil ikke kun få negative følgevirkninger for beskæftigelsen og investeringerne i selve erhvervsgrenen, men også skabe kædereaktioner blandt erhvervsgrenens leverandører af bl.a. shells, cookies, shutters, hubs, liners og springs.

(87) EF-producenterne henter størstedelen af deres materialer og komponenter fra leverandører i Fællesskabet. Det vil således klart være i disse leverandørers interesse, at der opretholdes antidumpingforanstaltninger.

5. Brugernes og forbrugernes interesser

(88) Større brugere af 3,5" disketter omfatter softwareproducenter og forbrugere. Der blev ikke modtaget redegørelser fra nogen af sektorerne i forbindelse med denne fornyede undersøgelse. Kommissionen fastslår derfor, at resultaterne af den oprindelige undersøgelse på dette område stadig er gældende, dvs. at stigningen i omkostningerne for denne sektor kan anses for at være ubetydelig sammenlignet med de samlede omkostninger og vil kun få ringe eller ikke nogen indflydelse på priserne til detailkunderne.

(89) Hvis der ikke opretholdes foranstaltninger, vil det til gengæld være en alvorlig trussel for EF-erhvervsgrenens levedygtighed, og hvis den forsvinder, vil det reducere forsyningerne og konkurrencen til skade for softwareproducenter og forbrugere.

6. Konklusion

(90) Efter at have afvejet de forskellige interesser, der er på spil, konkluderer Kommissionen, at der ikke er nogen tvingende grund til, at det skulle stride imod Fællesskabets interesser at opretholde foranstaltninger.

I. FORESLÅET TOLD FOR JAPAN OG KINA

(91) Den antidumpingtold, der indførtes ved forordning (EØF) nr. 2861/93, senest ændret ved forordning (EF) nr. 2537/1999 bør opretholdes på de gældende niveauer, dvs.:

>TABELPOSITION>

(92) Da undersøgelsen har varet længe, anses det for nødvendigt at begrænse foranstaltningerne til fire år.

J. AFSLUTNING AF PROCEDUREN VEDRØRENDE TAIWAN

(93) På baggrund af ovenstående vedrørende importen af varer med oprindelse i Taiwan er de gældende antidumpingforanstaltninger for Taiwan ikke længere berettigede, og proceduren bør derfor afsluttes med hensyn til import af varer med oprindelse i dette land. Uanset undersøgelsens varighed afsluttes proceduren med virkning fra datoen for denne forordnings ikrafttræden. Procedurens afslutning er begrundet i hændelser, der er forekommet efter undersøgelsesperioden og blevet vurderet flere måneder efter, og hvis der indrømmes virkning med tilbagevirkende kraft under disse omstændigheder, ville det være uforeneligt med forløbet af hændelser i løbet af undersøgelsen -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90 (TARIC-kode 8523 20 90 40) og med oprindelse i Japan og Kina, med undtagelse af 3,5" disketter baseret på optisk kontinuerlige servosporingsteknologi eller magnetisk sektorservosporingsteknologi og med en lagerkapacitet på 120 MB eller derover.

2. Tolden fastsættes til følgende i % af nettoprisen, frit Fællesskabets grænse, ufortoldet, for varer, der er fremstillet af følgende producenter:

>TABELPOSITION>

3. Gældende bestemmelser for told finder anvendelse, medmindre andet er fastsat.

Artikel 2

Antidumpingtolden indføres for en periode på fire år fra datoen for denne forordnings ikrafttræden.

Artikel 3

Proceduren vedrørende importen af 3,5" disketter med oprindelse i Taiwan afsluttes hermed.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ............

På Rådets vegne

Formand